El carrer Godella de Burjassot passa a ser d’un únic sentit, en direcció a la Carretera de Llíria
2025-07-24

L’Ajuntament de Burjassot, des de l’àrea d’Urbanisme, dirigida per José Ruiz i de Policia i Seguretat Ciutadana, dirigida per Manuel Pérez Menero, ha dut a terme una nova acció per a millorar el tràfic rodat del municipi.

Concretament, s’ha unificat el sentit del carrer Godella que ha passat a ser d’una única direcció cap a la Carretera de Llíria. Amb açò, i després dels canvis d’aquest estiu en els quals es va canviar també de sentit el carrer Navarra, s’aconsegueix un recorregut circular que permet accedir al centre del poble d’una manera més ràpida i còmoda. Des del carrer Navarra, es pot girar a l’esquerra, en direcció a Blasco Ibáñez, fins a arribar al carrer Godella, des del qual es podrà accedir, tal com s’ha assenyalat, a la Carretera de Llíria.

“Aquest nou canvi, s’ha dut a terme atenent als suggeriments que ens han fet els veïns i a les recomanacions que des de la Policia Local i els tècnics municipals ens han assenyalat“, en paraules de Rafa García, alcalde de Burjassot. “Amb aquest canvi, serà més ràpid accedir a la Carretera de Llíria, millorant l’accés als veïns a la zona i, a més, continuem disminuint el tràfic de pas pel centre de Burjassot“.